Title: Uvođenjem režima naplate parkiranja u Ulici Ratka Vukićevića kod Osnovne škole, u ovoj godini povećan je broj parking mesta u Nišu
Author: Tima
Last saved by: Goran Stojic

JKP „PARKING SERVIS“ BRINE I O DEČJIM MOBILIJARIMA I PARKOVSKIM KLUPAMA

Dimitrijević: Uvek ćemo podržati akcije korisne za zajednicu!

*Ovo niško preduzeće učestvovalo je u izgradnji klupe „Mamino mesto za dojenje“ u Niškoj Banji, „Parka prijateljstva“ u Brzom Brodu, kao i u uređenju dvorišta Medicinske škole „Dr Milenko Hadžić“ 

*Pored reparacije oštećenih dečjih mobilijara i parkovskih klupa, montirano je i nekoliko novih mobilijara, između ostalog, u Pasjači, Bitoljskoj ulici, Žrtava fašizma, Lalincu, Humu, Labskoj ulici, kaže Dejan Dimitrijević, direktor JKP „Parking servis“

Uvođenjem režima naplate parkiranja u Ulici Ratka Vukićevića kod Osnovne škole, u ovoj godini povećan je broj parking mesta u Nišu.
Kako kažu iz JKP „Parking servis“, obeležena su 42 parking mesta u drugoj zoni sa jedne strane ulice.
-Zbog same škole i dela gde je saobraćaj u toku dana frekventniji, bilo je neophodno da se parking mesta obeleže, a bezbednost dece sada je na daleko višem nivou. Stanari Ulice Ratka Vukićevića ili okolnih ulica, koje se nalaze u režimu naplate, mogu kupiti povlašćenu zoniranu stanarsku parking kartu za stanarski sektor broj 8, rekao je direktor JKP „Parking servis“ Dejan Dimitrijević.
Ovo niško preduzeće u prethodnom periodu radilo je i na mobilijarima.
-Gradska opština Niška Banja podržala je nacionalnu kampanju povećanja nataliteta u Srbiji, i na predlog Kluba beba, trudnica i mama, i uz našu pomoć i podršku, pristupila izgradnji klupe „Mamino mesto za dojenje“. Klupa koju su radili radnici našeg preduzeća namenjena je majkama koje doje, a u njenom sastavu se nalazi i pult za presvlačenje beba. Klupa je postavljena u centralnom parku u Niškoj Banji. Naše preduzeće će uvek podržati akcije korisne za zajednicu, a prilikom izrade klupe zaposleni su se trudili da se ona ambijentalno uklopi u prostor Banje, istakao je Dimitrijević.
U Brzom Brodu otvoren je „Park prijateljstva“, čiju je izgradnju finansirala opština Medijana, a veliki doprinos u izgradnji dalo je JKP „Parking servis“, obavljajući više poslova kako bi ova lokacija dobila novi izgled.
-Na šetalištu u parku postavljeno je više klupa i korpi za laki otpad, a dečji mobilijar je postavljen u parku i dvorištu crkve, koja se nalazi u neposrednoj blizini „Parka prijateljstva“. Osvetlili smo betonsko sportsko igralište, kao i pešačku stazu u parku, rekao je prvi čovek „Parking servisa“.
U cilju da učenici pauzu između časova koriste družeći se, rukovodstvo Medicinske škole „Dr Milenko Hadžić“ odlučilo je da uredi prostor u kome borave učenici, kao i školsko dvorište.
-Izradili smo nove parkovske klupe sa naslonom, koje su postavljene u dvorištu, kod glavnog ulaza za učenike. Zadovoljstvo učenika i profesora bilo je primetno, kažu da do sada nisu imali nove, kvalitetne klupe. Pored reparacije oštećenih dečjih mobilijara i parkovskih klupa, montirano je i nekoliko novih mobilijara, između ostalog, u Pasjači, Bitoljskoj ulici, Žrtava fašizma, Lalincu, Humu, Labskoj ulici. Aktivno smo učestvovali u sređivanju naselja Delijski Vis. Postavljeno je 10 novih parkovskih klupa i urađena sanacija i reparacija oštećenih klupa kod Francuskog groblja. Zamenjene su i sve neispravne sijalice na ovoj lokaciji, koja se nalazi na teritoriji Gradske opštine Palilula.

LEG:Zamena starog i postavljanje novog mobilijara
LEG:Brinu da pešački prelazi budu dobro održavani

(Projekat „Nišlije se uključuju u odlučivanje“ sufinansiran iz budžeta grada Niša)